b'\n_START_ARTICLE_\nMorejska Despotovina\n_START_PARAGRAPH_\nMorejska Despotovina, autonomna bizantska dr\xc5\xbeava smje\xc5\xa1tena na Peloponezu (lat. Moreja), koju je osnovao sredinom 14. stolje\xc4\x87a bizantski car Ivan VI. Kantakuzen (1341.-1354.) i darovao kao feud svome sinu Manuelu. Prijestolnica je bila u utvr\xc4\x91enom gradu Mistri._NEWLINE_Godine 1460. Osmanlije su napale i zauzele Morejsku Despotovinu i pripojili je Osmanskom Carstvu.\n_START_SECTION_\nPovijest\n_START_PARAGRAPH_\nZa\xc4\x8detak Morejske Despotovine po\xc4\x8deo je nakon \xc5\xa1to je nicejski car Mihael VIII. Paleolog (1259.-1261.) porazio u bici kod Pelagonije 1259. godine ahajskog kneza Vilima II. Villehardouina i oteo mu teritorije na Peloponezu. Godine 1308. bizantski car Andronik II. Paleolog predao je Moreju na do\xc5\xbeivotnu upravu guverneru Mihaelu Kantakuzenu (1308.-1316.). Promjena upravnog sustava nad Morejom donijela joj je stabilizaciju i mogu\xc4\x87nost za razvoj, \xc5\xa1to je omogu\xc4\x87ilo novom guverneru, Androniku Asenu (1316.-1322.), sinu bugarskog cara Ivan Asen III. poduzimanje osvaja\xc4\x8dkih pohoda protiv Ahajske Kne\xc5\xbeevine._NEWLINE_Godine 1348. bizantski car Ivan VI. Kantakuzen predao je taj teritorij kao feud svom sinu Manuelu Kantakuzenu, koji je postao prvi morejski despot. Poslije njegove smrti 1380. godine, njegovi nasljednici Matija Asen (1380.-1382.) i Demetrije I. (1382.-1384.) nisu se uspjeli odr\xc5\xbeati na vlasti, jer je Morejsku Despotovinu osvojila rivalska dinastija Paleologa, koja je vladala Carstvom. Naslov morejskog despota uzeo je 1382. godine Teodor I. Paleolog, najmla\xc4\x91i sin bizantskog cara Ivana V. Paleologa (1341.-1376.)._NEWLINE_Teodor I. je osigurao vlast nad Morejom tako \xc5\xa1to je priznao suverenitet osmanskog sultana i naselio stanovni\xc5\xa1tvo s prostora dana\xc5\xa1nje Albanije, kako bi potaknuo razvoj zemlje. Sve to rezultiralo je time da je Morejska Despotovina postala bastion bizantske snage usred propadaju\xc4\x87eg Carstva._NEWLINE_Teodora I. nasljedio je 1407. godine na polo\xc5\xbeaju morejskog despota, njegov ne\xc4\x87ak Teodor II. Paleolog, sin bizantskog cara Manuela II. Paleologa i Helene Draga\xc5\xa1. Za vrijeme njegove maloljetnosti, u upravi mu je pomagao otac Manuel II., koji je dao obnoviti Heksamilion bedem na Korintskoj prevlaci, koji je \xc5\xa1titio Peloponez (Moreju) od upada s kontinentalnog dijela Gr\xc4\x8dke. Tako\xc4\x91er, pomagao je sinu da konsolidira despotovinu u borbi protiv mleta\xc4\x8dkih dr\xc5\xbeava na podru\xc4\x8dju Gr\xc4\x8dke. Nakon o\xc4\x8deve smrti 1425. godine, Teodor II. je u\xc5\xa1ao u rat protiv epirskog despota Karla I. Tocca, zbog \xc4\x8dega je 1428. godine morao zatra\xc5\xbeiti pomo\xc4\x87 od svog brata, bizantskog cara Ivana VIII. (1425.-1448.). Brat mu je poslao u pomo\xc4\x87 vojsku pod zapovjedni\xc5\xa1tvom njegove bra\xc4\x87e Konstantina i Tome koji su tako\xc4\x91er imenovani morejskim despotima i postali suvladari Teodora II._NEWLINE_Godine 1443. Teodor II. se odrekao prava na carsku krunu u ime mla\xc4\x91eg brata Konstantina te je ujedno zamijenio upravu nad Morejom za vlast despota u Selimbriji. Otada su Morejom upravljali Konstantin Draga\xc5\xa1 i brat mu Toma._NEWLINE_Godine 1446. sultan Murat II. (1446.-1451.) probio je zidine na korintskoj prevlaci i otvorio put za invaziju na Morejsku Despotovinu, ali umro je prije nego je uspio ostvariti napad. Dvije godine kasnije, bra\xc4\x87i je kao tre\xc4\x87i despot pridodan brat Demetrije. Muratov nasljednik, sultan Mehmed II. Osvaja\xc4\x8d osvojio je Carigrad 1453. godine tijekom opsade u kojoj je poginuo i posljednji bizantski car Konstantin XI. (1448.-1453.), kojemu njegova bra\xc4\x87a Toma i Demetrije nisu uspjela poslati pomo\xc4\x87. Nakon pada Carigrada, posljednji ostatak nekad mo\xc4\x87nog Bizantskog Carstva bila je Morejska Despotovina (i Trapezuntsko Carstvo)._NEWLINE_Lo\xc5\xa1a vladavina Tome i Demetrija dovela je do pobune stanovni\xc5\xa1tva protiv njihove vlasti, zbog \xc4\x8dega su bra\xc4\x87a pozvala u pomo\xc4\x87 osmanske snage. Naposljetku je sultan 1460. godine izvr\xc5\xa1io napad na Morejsku Despotovinu, sru\xc5\xa1io obnovljeni Heksamilionski zid na korintskoj prevlaci i osvojio je te pripojio svom Carstvu.'